Anexa 3 la HCL nr.____________________ 

Procedura, criteriile şi condiţiile de acordare a scutirii la plata impozitului pe clădire datorat de către persoanele fizice pentru locuinţa de domiciliu în anul 2006

1. Contribuabilii persoane fizice, beneficiază de scutire în proporţie de 100% la plata impozitului datorat pentru locuinţa de domiciliu, în cazul în care aceştia se obligă ca în anul în care beneficiază de această facilitate fiscală (2006) să realizeze următoarele lucrări:


- înlocuire tâmplărie exterioară la clădiri cu tâmplărie din geam termopan


- înlocuire acoperişuri tip terasă cu acoperişuri tip şarpantă sau refacerea acoperişurilor vechi tip şarpantă


- izolaţii termice şi hidro la faţade şi terasele imobilelor


- refacerea faţadelor imobilelor (îndepărtarea placajelor care se desprind de pe faţade şi înlocuirea cu alte placaje noi, fie îndepărtarea completă a placajelor şi astuparea rosturilor cu spumă, retencuire, zugrăvire, alte soluţii tehnice cât şi refacerea faţadelor unde există tencuială şi ornamente.

Lucrările amintite mai sus vor fi executate de contribuabilii ce beneficiază de scutire, în cursul anului 2006.

2. Suma rezultată ca facilitate fiscală nu poate depăşi cuantumul impozitului datorat de către contribuabili.

3. Persoanele care solicită scutirea trebuie să depună o cerere cu o lună înainte de a executa respectivele lucrări, care să conţină toate datele de identificare ale contribuabilului necesare la stabilirea impozitelor, însoţită de o declaraţie pe proprie răspundere prin care se obligă să execute lucrările prevăzute la pct.1 cu descrierea şi menţionarea cantităţilor şi valoarea estimativă a investiţiei.

4. Scutirea se acordă persoanelor fizice numai pentru locuinţa de domiciliu, certificată de copia buletinului de identitate a solicitantului.

5. Contribuabilii beneficiază de această facilitate, în cazul în care, la data depunerii cererii nu figurează în evidenţele fiscale cu debite restante. Verificarea îndeplinirii acestei condiţii se va realiza de către serviciul de specialitate din cadrul Direcţiei Economice.

6. Constatarea realizării lucrărilor se efectuează, la terminarea acestora, prin procese-verbale de constatare, individuale sau colective, după cum situaţia o impune, încheiate între beneficiarii facilităţii şi reprezentanţii Direcţiei de Urbanism din cadrul Primăriei municipiului Timişoara. În procesul-verbal încheiat se vor menţiona cantităţile de lucrări realizate cât şi valoarea lor, iar pentru determinarea valorii investite se vor depune la dosarul solicitantului documente justificative (factura fiscală şi chitanţa) însoţite de fotografii realizate înainte şi după finalizarea lucrărilor.

7. Scutirea de la plata impozitului pe clădire se acordă, pentru întreg anul 2006, de către serviciul de specialitate din cadrul Direcţiei Economice pe baza referatului întocmit de către Direcţia Urbanism.

8. În cazul în care se constată, pe baza proceselor-verbal întocmite că lucrările nu au fost realizate potrivit obligaţiilor asumate de contribuabili, facilităţile fiscale se consideră ca fiind acordate necuvenit, în cauză stabilindu-se din oficiu obligaţiile de plată referitoare la impozitul pe clădiri în conformitate cu prevederile legale.

